Ødegaard bør hviles mot Estland
For Høgmo må tenke kvalik og Aserbajdsjan, ikke på at publikum på Ullevaal gleder seg til å se verdens mest omtalte 15-åring i aksjon. Det kan aldri være sånn at forventninger teller mer enn realismen og logikken i et laguttak. Og det kan selvsagt heller ikke være sånn at han må spille fordi 10-20 klubber kommer for å se han på det høyeste nivået en 15-åring kan spille.For her er det tre poeng det står om, mer enn Ødegaard og hans fremtid. Jeg tror at en mer uthvilt Martin Ødegaard fort kan bli en joker i Aserbajdsjan søndag. Det er ikke utenkelig at akkurat den kampen står og vipper mellom uavgjort og seier, mellom at Norge skal stå med sju eller ni poeng etter denne fotballhøsten. Det er da du bruker jokeren din. Kaster innpå han som kan utgjøre en forskjell. Og da er det en fordel at akkurat den spilleren er så opplagt som det går an å bli. Fordi ni poeng er så utrolig mye bedre enn sju. Det gir Norge faktisk en god sjanse til å kapre tredjeplassen i pulja. Resultatet i Baku søndag kan faktisk være svært avgjørende for hvordan rekkefølgen i Norges pulje blir til slutt.Derfor ville jeg latt Ødegaard trene i fred og ro denne uka, la han hvile når det passer seg sånn, både fra pressetreff og treninger, og se om det lille overskuddet han tydelig manglet mot Rosenborg, kan komme tilbake. Fordi resultatet mot Estland er mindre interessant. Og fordi Per-Mathias Høgmo vet hva Martin Ødegaard kan bidra med hvis han får sjansen. Han trenger ikke ha noen ny bekreftelse på det onsdag. Han har for lengst vist hva han kan, og som er mer enn bra nok for A-landslaget. Da jeg pratet med Ødegaard i Sandvika klokka 12 mandag, innrømmet han at han er litt sliten, og at det skal bli godt med en liten pause snart. Og det er nå vi skal tenke på at gutten faktisk gikk ut av ungdomsskolen i vår, at han fortsatt ikke er fylt 16 år, og at en naturlig slitasje har vært ventet en stund.Fordi han har hatt en utenomjordisk sesong, der det egentlig har gått rett mot himmelen siden han debuterte for Strømsgodset i Spania 2. februar. Det har aldri stoppet. I snart 10 måneder har denne guttungen vært omtalt, omsvermet, omskrevet og forklart. Som et fenomen. Som en spiller vi ikke har sett før i norsk fotball. Og han har vært en gave til norsk fotball, på et tidspunkt da negativiteten overskygget et hvert lysglimt som trengte seg gjennom de mørke skyene. Men på et tidspunkt blir alle slitne. Tenk deg selv da du var 15 år, hvordan du var, hadde det, hva du gjorde og hvordan du tenkte. Mot Rosenborg søndag fikk vi se at selv fotballgenier kan ha en dårlig dag, da ting ikke stemmer. Martin Ødegaard fikk en drøy halvtime på Lerkendal, angivelig fordi han var litt småskadet og litt sliten. Han hadde et par involveringer som - etter hvert - ga baklengsmål. Uten at det spiller noen stor rolle. Det er ikke derfor jeg mener at Ødegaard trenger hvile, det er mer logikken som sier at også han blir sliten til slutt. Og at kampen mot Estland isolert sett ikke er viktig. Etter sesongen skal Ødegaard på flere klubb-besøk. Håpet er likevel at han får være litt «Martin» etter sesongen også, gjøre det ungdommer flest gjør, ta litt fri og ikke bare tenke fotball.Alle har godt av det - iblant. Du får pleiet fysikken, får ro i hodet og får overskuddet tilbake. Det kan ikke være lett, når du vet at samtlige toppklubber i Europa gjerne ser at du kommer på besøk til dem. Men for Per-Mathias Høgmo er det enklere: Han trenger en mest mulig uthvilt Martin Ødegaard til søndag. Mot Aserbajdsjan. I Baku. Foreslått lag (4-4-2): Håskjold Nyland - Elabdellaoue, Nordtveit, Forren, Linnes - Skjelbred, Singh, Johansen, Møller Dæhli - Elyounoussi, Nielsen.
Martin Ødegaard (15) smilte tappert under pressetreffet i Sandvika. Men gutten er sliten. Skal Per-Mathias Høgmo få presset den siste dråpen ut av sesongen hans, bør han vente til møtet med Aserbajdsjan søndag.